**2022 අගෝස්තු මස 16 වන දින නිවිතිගල ප්‍රාදේශීය සභා රැස්වීම් ශාලාවේදි පවත්වන ලද සභා රැස්විමේ වාර්තාවයි.**

**2022 අගෝස්තු මස 16 වන දින නිවිතිගල ප්‍රාදේශීය සභා රැස්වීම් ශාලාවේදි පෙ.ව 10.00ට ආරම්භ කර පවත්වන ලද සභා රැස්විමේ වාර්තාවයි.**

**පහත නම් සදහන් ගරු මන්ත්‍රීතුමන්ලා හා මන්ත්‍රීතුමියන් රැස්වීමට සහභාගී වූහ.**

* **නිවිතිගල ප්‍රාදේශීය සභා ගරු සභාපති කුලතුංග ලියනගේ මහතා**
* **නිවිතිගල ප්‍රාදේශීය සභා ගරු උප සභාපති විජිත වැරණියගොඩ මහතා**
* **නිවිතිගල ප්‍රාදේශීය සභා ගරු මන්ත්‍රී බුද්ධික ප්‍රේමරත්න මහතා**
* **නිවිතිගල ප්‍රාදේශීය සභා ගරු මන්ත්‍රී සොමී ගුණවර්ධන මහතා**
* **නිවිතිගල ප්‍රාදේශීය සභා ගරු මන්ත්‍රීනි ඉනෝකා ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රී චන්දු නිරෝෂන් මහතා**
* **නිවිතිගල ප්‍රාදේශීය සභා ගරු මන්ත්‍රී ලෝහිත වේරගම මහතා**
* **නිවිතිගල ප්‍රාදේශීය සභා ගරු මන්ත්‍රී ගාමිණී ඉන්ද්‍රජිත් නොරගල්ල මහතා**
* **නිවිතිගල ප්‍රාදේශීය සභා ගරු මන්ත්‍රී සුරංග ප්‍රභාත් මහතා**
* **නිවිතිගල ප්‍රාදේශීය සභා ගරු මන්ත්‍රී නුවන් ප්‍රසාද් මහතා**
* **නිවිතිගල ප්‍රාදේශීය සභා ගරු මන්ත්‍රී දුමින්ද සම්පත් මහතා**
* **නිවිතිගල ප්‍රාදේශීය සභා ගරු මන්ත්‍රී ලහිරු රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රිනී ලක්මාලි ඩයස් අබේගුණවර්ධන මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී ගයනා චින්තානි මහත්මිය**
* **නිවිතිගල ප්‍රාදේශීය සභා ගරු මන්ත්‍රී පියසේන පොල්වත්ත මහතා**
* **නිවිතිගල ප්‍රාදේශීය සභා ගරු මන්ත්‍රී සුසාන්ත රූපසිංහ මහතා**
* **නිවිතිගල ප්‍රාදේශීය සභා ගරු මන්ත්‍රී සුරේෂ් කාන්ත් මහතා**
* **නිවිතිගල ප්‍රාදේශීය සභා ගරු මන්ත්‍රිනී නීතා එක්නැලිගොඩ මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී නිශාන්ති ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී චම්පිකා මධුමති මහත්මිය**
* **නිවිතිගල ප්‍රාදේශීය සභා ගරු මන්ත්‍රී සුනිල් ශාන්ත ගුණතිලක මහතා**
* **නිවිතිගල ප්‍රාදේශීය සභා ගරු මන්ත්‍රී ශාන්ත සේනා රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රී චමින්ද කුමාර ප්‍රනාන්දු**
* **නිවිතිගල ප්‍රාදේශීය සභා ගරු මන්ත්‍රී ආර් ඒ වසන්ත මහතා**

සහභාගී වූ නිලධාරින්,

එම්.කේ.පුෂ්පකුමාරි මිය-ලේකම්

පී.ආර් නයගරා නේදියන් රෝෂා මිය-කළමනාකරණ සේවා නිලධාරී

ගරු මන්ත්‍රීවරුන්ගේ හා මන්ත්‍රීතුමියන්ගේ පැමිණීම සනාථ කිරීම

* සියළුම මන්ත්‍රීවරුන් සභාවට පැමිණෙන ලදි.

2022.07.19 වන දින සභා වාර්තාව සභා සම්මත කිරිම.

2022.07.19 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බවත් ගරු සභාපති කුලතුංග ලියනගේ මහතා සභාවට යෝජනා කළ අතර ගරු මන්ත්‍රී චන්දු නිරෝෂන් මහතා විසින් ස්ථිර කරන ලදි.

ඒ අනුව 2022.07.19 දිනැති සභා වාර්තාවේ සංශෝධන කිසිවක් නොතිබූ බැවින් ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

1. සභාපතිවරයා විසින් කරනු ලබන නිවේදන-
2. යථා පරිදි කල් දි ඇති ප්‍රශ්ණ - නැත
3. ප්‍රාදේශීය සභාව වෙත එවන ලද සංදේශ, පෙත්සම්
4. යථා පරිදි කල්දි ඇති යෝජනා
   1. ගරු සභාපති කුලතුංග ලියනගේ මහතාගේ යෝජනා
5. 2023 වර්ෂය සඳහා සතිපොළ එළ හරක් මස් කඩය/මාළු ලෑල්ල/කුකුළු මස් කඩ අංක 01/ කුකුළු මස් කඩ අංක 02/කුකුළු මස් කඩ අංක 03/කුකුළු මස් කඩ අංක 04 සඳහා ටෙන්ඩර් කැඳවීම පහත ලංසු යටතේ සිදුකිරීමට ගරු සභාවේ අනුමැතිය ලබා ගැනීම සඳහා වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී පහත සඳහන් තීරණයන්ට එළඹීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* සතිපොළ කුකුළු මස් කඩවල පමණක් ටෙන්ඩර් ඇප තැන්පත් මුදල රුපියල් දසදහසක් (රු.10,000.00)ක් ලෙස සංශෝධනය කිරීම.
* නිවිතිගල පොදු වෙළඳ සංකීර්ණයේ ඇති වැසිකිළිය,සතිපොළ පොදු වැසිකිළිය,නිවිතිගල නගරය තුළ රථවාහන නවතා තැබීම වෙනුවෙන් පහත සඳහන් පරිදි ටෙන්ඩර් කැඳවීම කළ යුතුය.

|  |  |  |  |  |
| --- | --- | --- | --- | --- |
| අනු අංකය | වත්කම් විස්තරය | වාර්ෂික අවම ලංසුව | ටෙන්ඩර් තැන්පත් මුදල | ටෙන්ඩර් පෝරම ගාස්තුව |
| 01 | නිවිතිගල සතිපොළ එළ හරක්මස් කඩය බදු දීම | 1,896,000.00 | 100,000.00 | 500.00 |
| 02 | නිවිතිගල සතිපොල මාළු ලෑල්ල බදු දීම | 440,000.00 | 100,000.00 | 500.00 |
| 03 | නිවිතිගල සතිපොළ කුකුළුමස් කඩ අංක 01 කඩ කාමරය බදු දීම | 288,100.00 | 10,000.00 | 500.00 |
| 04 | නිවිතිගල සතිපොළ කුකුළුමස් කඩ- අංක 02 කඩ කාමරය බදු දීම | 62,000.00 | 10,000.00 | 500.00 |
| 05 | නිවිතිගල සතිපොළ කුකුළුමස් කඩ- අංක 03 කඩ කාමරය බදු දීම | 71,000.00 | 10,000.00 | 500.00 |
| 06 | නිවිතිගල සතිපොළ කුකුළුමස් කඩ- අංක 04 කඩ කාමරය බදු දීම | 62,000.00 | 10,000.00 | 500.00 |
| 07 | නිවිතිගල පොදු වෙළඳ සංකීර්ණය-පොදු වැසිකිළිය | 10,000.00 | 5,000.00 | 500.00 |
| 08 | නිවිතිගල සතිපොළ-පොදු වැසිකිළිය | 25,000.00 | 5,000.00 | 500.00 |
| 09 | රථවාහන ගාස්තු අයකිරීම | 180,000.00 | 10,000.00 | 500.00 |

1. එම්.බී සුජාතා රමණී යන අයට නිවිතිගල පැරණි සතිපොළ භූමියේ කඩකාමරයක් ඉදිකර ගැනීම සඳහා බිම් කොටසක් ලබා දීමට කරන ලද ඉල්ලීම 2022.06.15 දිනැති සභාව වෙත ඉදිරිපත් කළ අතර සභාවාර්තාවේ අංක 04.01.X දරණ තීරණය අනුව කාර්මික නිලධාරී විසින් කරන ලද ස්ථානීය පරීක්ෂණ වාර්තාව ඉදිරි ක්‍රියාමාර්ග ගැනීම සඳහා ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී පහත සඳහන් කොන්දේසි වලට යටත්ව කඩකාමරය සකස් කර ගැනීමට අනුමැතිය ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* කඩකාමරය ඉදිකිරීමට නිවිතිගල ප්‍රාදේශීය සභාව විසින් ලබාදෙන ඇස්තමේන්තුව අනුව සැලැස්මක් සකස් කර වර්ෂයක් ඇතුළත කඩකාමරයක් ඉදිකළ යුතුය.
* එකී සැලැස්මට අනුව ඉදිකරන ලද කඩකාමරය සඳහා වැය වන මුදල කඩකුලී ගෙවීමේදී මාසිකව අඩුකළ යුතුය.
* කඩ කාමරය ඉදිකිරීමෙන් පසු සෑම මාසයක් සඳහාම කඩකුලිය ලෙස රුපියල් පන්දහස් පන්සියයක මුදලක් නිවිතිගල ප්‍රාදේශිය සභාව වෙත ගෙවිය යුතුය.

1. දොළොස්වල කොම්පෝස්ට් අංගනයේ කසළ කළමනාකරණය මධ්‍යස්ථාන ගොඩනැගිල්ලට කොටසක් එකතු කිරීමට අදාල ව්‍යාපෘතියේ ගෙවීම් වලට අදාලව 2022.01.18 දිනැති සහ සභා තීරණ අංක 04.01.XXVI අනුව මෙම ව්‍යාපෘතියේ ප්‍රතිපාදන මුදල ඉක්මවා ඇස්තමේන්තුවට අදාලව ක්‍රියාත්මක කරන ලද වැඩ වටිනාකමට අදාලව කොන්ත්‍රාත්කරු වෙත ගෙවිය යුතු රු.1,067,036.97 ක මුදල සභා අරමුදලින් ගෙවීම් කරන ලදි.මෙම ව්‍යාපෘතියේ වැඩ සම්පුර්ණයෙන් අවසන් කර රු.3,554,586.31 වටිනා සම්පුර්ණ බිල්පත ප්‍රධාන අමාත්‍යාංශය වෙත ඉදිරිපත් කළද ප්‍රධාන අමාත්‍යාංශය විසින් ප්‍රතිපාදන වෙන්කරන ලද රුපියල් මිලියන 2.5 යටත්ව රැඳවුම් රහිතව රු.2,238,794.41 ක මුදලක් ලබා දී ඇති අතර එම මුදල ඉක්මවා ගෙවීම් බිල්පතට ඇතුළත් කර ඇති මුදල ප්‍රධාන අමාත්‍යාංශය වෙතින් වර්තමානයේ පවතින ආර්ථික අර්බුදය නිසා ගෙවීම් කිරීමට නොහැකි බව ප්‍රකාශ කරන ලදි.ගොඩනැගිල්ල ඉදිකර අවසන්ව භාවිතයට ගෙන ඇති බැවින් ඒ සඳහා සභා අරමුදලින් ගෙවීම් කිරීම සුදුසු බව ගරු සභාපති කුලතුංග ලියනගේ මහතා විසින් යෝජනා කළ අතර එම යෝජනාව ගරු මන්ත්‍රී සොමී ගුණවර්ධන මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී මේ වන විටත් කොම්පෝස්ට් අංගනය සකස් කොට අවසන්ව භාවිතයට ගෙන ඇති බැවින් ප්‍රතිපාදන වෙන්කරන ලද මුදල ඉක්මවා ගෙවීම් බිල්පතට ඇතුළත් කර ඇති මුදල වන රු.1,067,036.97 ක මුදල සභා අරමුදලින් ගෙවීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශිය සභාව විසින් සපයනු ලබන සේවාවන් වෙනුවෙන් අයකරනු ලබන ගාස්තු වසර පහකටත් වඩා වැඩි කාලයක් තිස්සේ සංශෝධන වී නොමැති බැවින් එම ගාස්තු සංශෝධනයට අදාල යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී පහත සඳහන් පරිදි ගාස්තු සංශෝධනය කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. ගලි බවුසරය සම්බන්ධව කරුණු.

|  |  |  |  |
| --- | --- | --- | --- |
|  | නිවෙස් / ආගමික ස්ථාන | ව්‍යාපාරික ස්ථාන | සභා සීමාවෙන් පිට |
| ලෝඩ් 1ක් සඳහා | රු. 3000/= | රු. 4000/= | රු. 5000/= |
| අවසාන බැහැරලීම | රු. 1500/= | රු. 1500/= | රු. 1500/= |
| දිරි දීමනාව | රු. 1400/= | රු.1400/= | රු.1400/= |
| අයදුම්පත් ගාස්තු | රු.50/= | රු.50/= | රු.50/= |
| ප්‍රවාහනය | කිලෝමීටර් 1 ක් සඳහා රු.100/= යි | | |

1. ජල බවුසරය සම්බන්ධ කරුණු

* කිලෝමීටර් 2ක සීමාව තුල ජල බවුසර සේවාව ලබා දීමේදී එක් වාරයක් සඳහා ජලය සහිතව රු.2700/= ක් අය කිරීම.
* වැඩිවන සෑම කිලෝමීටර් 1ක් සඳහාම රු.100/= බැගින් අය කිරීම.
* ජලය නොමැතිව බවුසරයේ සේවාව සඳහා රු.2500/= ක මුදලක් අය කිරීම.
* ව්‍යාපාරික / ඉදිකිරීම් කටයුතු සඳහා රු.3000/= ක මුදලක් අය කිරීම.

1. මාර්ග තලනය සම්බන්ධ කරුණු

* මාරග තලනය ටොන් 1 රියදුරු හා ඉන්ධන සමඟ දිනකට (පැය 8) - රු.7500/= බැගින්
* මාරග තලනය ටොන් 8 ඉන්ධන නොමැතිව දිනකට (පැය 8 ) - රු.10,000/=
* මාරග තලනය ටොන් 8 ඉන්ධන සහිතව දිනකට (පැය 8) - රු.12,000/=
* දින 5 ක් සඳහා මුදල් ගෙවා රැගෙන යා යුතුය.
* ප්‍රවාහනය සපයා ගත යුතුය.

1. බැකෝ ලෝඩරය සඳහා බැකෝ පැයකට රු.5,500/= බැගින් අය කිරීම.
2. බස්නැවතුම්පළ හා සතිපොළ භූමිය කුලියට ලබා දීම

* විවිධ රැස්වීම් සඳහා බස්නැවතුම්පළ භූමිය කුලියට දීමේදී දිනකට රු.2500/= බැගින් අය කිරීම සහ හානි පූරණ වශයෙන් ආපසු ගෙවීමට යටත්ව රු.10,000/=මුදලක් අය කිරීම.
* විවිධ රැස්වීම් සඳහා සතිපොළ කුලියට දිමේදී රු.7,500/= ක මුදලක් අය කිරීම සහ හානි පූරණ තැන්පතුව ලෙස රු.10,000/= ක මුදලක් අය කිරීම.
* සතිපොළ වෙළඳ කටයුතු සිදු නොකරන බාහිර පුද්ගලයන් සඳහා වෙළඳාම් කිරීමට ලබා දීමේදී වරග අඩියකට රු.10/= ක මුදලක් අය කිරීම.
* සම්මන්ත්‍රණ පැවැත්වීමේදී දිනකට - රු.5,000/= ක මුදලක් අය කිරිම.
* වෙළඳ ප්‍රදර්ශන සඳහා දිනකට රු.5,000/= ක මුදලක් අය කිරීම
* රජයේ ආයතන සඳහා දිනකට රු.3,750/= ක මුදලක් අය කිරීම.
* නොමිලේ පවත්වන අධ්‍යාපනික සම්මන්ත්‍රණ හා සමාජ සුභසාධනික කටයුතු සඳහා ගාස්තු අය නොකෙරේ.
* අලෙවි ප්‍රවර්ධන වැඩසටහන් සඳහා දිනකට රු.5,000/= බැගින් අය කිරීම.
* තවද, ගාස්තු අය කරන ඉහත සඳහන් රැස්වීම්,ප්‍රදරශන, සංදර්ශන ආදිය සඳහා විදුලිය ලබා ගන්නේ නම් සඳහන් කළ වූ මුදලට අමතරව දිනකට රු.1,000/= බැගින් අය කිරීම.

1. ඉරිදා සතිපොළෙහි අය කිරීම

* එළවළු - රු.250/=
* පළතුරු - රු.250/=
* පාවහන් - රු.250/=
* කරවල - රු.250/=
* අල/ ළූණු - රු.250/=
* සිල්ලර - රු.250/=
* රස කැවිලි - රු.200/=
* රෙදි - රු.200/=
* විසිතුරු භාණ්ඩ - රු.200/= බැගින් අය කිරීම

1. සංචාරක වෙළඳාම සම්බන්ධ ගාස්තු සංශෝධනය කිරීමකින් තොරව පහත පරිදි අය කිරීම.

* නිවිතිගල නගරය තුළ වාහනයක් යොදාගනිමින් සිදු කරන වෙළඳාම් සඳහා(රසකැවිලි,ආහාර වර්ග,විසිතුරු භාණ්ඩ,රෙදි,නිමි ඇඳුම් වෙළඳාම)

|  |  |  |
| --- | --- | --- |
|  | දිනකට | මාස හයකට |
| ලොරි රථ | රු.500/= | රු.10,000/= |
| වෑන් රථ | රු.500/= | රු.10,000/= |
| ත්‍රී රෝද රථ | රු.400/= | රු.7,500/= |
| බයිසිකල් | රු.300/= | රු.5,000/= |

* නිවිතිගල නගරය තුළ වාහනයක් නොමැතිව සිදු කරන ලබන පදික වෙළඳාම සඳහා දිනකට පහත පරිදි ගාස්තු අය කිරීම.
* සංචාරක එළවළු / පලතුරු වෙළඳාම - රු.200/=
* සංචාරක රෙදි වෙළඳාම - රු.500/=
* විසිතුරු භාණ්ඩ - රු.200/=
* සංචාරක මල් පැළ / මල් පෝච්චි වෙළඳාම - රු.200/=
* සංචාරක විදුලි උපකරණ වෙළඳාම - රු.500/=
* සංචාරක ආයුධ වෙළඳාම - රු.500/=
* සංචාරක කරවල / හාල්මැස්සො වෙළඳාම - රු.500/=
* සංචාරක ආහාර වෙළඳාම - රු.100/=

1. වීථි රේඛා සහතික සඳහා රු.1,000/= ක මුදලක් අය කිරීම
2. ක්‍රීඩා පිටි කුලියට ලබා දීම

* නගරය තුළ ප්‍රවේශ පත්‍ර අලෙවි කර සිදු කරනු ලබන සංදරශන සඳහා රු.25,000/= ක් අය කිරීම.
* නගරය තුළ ප්‍රවේශ පත්‍ර අලෙවි කිරීමකින් තොරව සිදු කරන සංදරශන, ක්‍රිකට් මැච් ආදිය සඳහා රු.1,500/= බැගින් අය කිරීම.
* නගරයෙන් බැහැර ක්‍රීඩාපිටිවල ප්‍රවේශ පත්‍ර අලෙවි කර සිදු කරනු සංදරශන සදහා රු.10,000/= බැගින් අය කිරීම
* නගරයෙන් බැහැර ක්‍රීඩාපිටිවල ප්‍රවේශ පත්‍ර අලෙවි කිරීමකින් තොරව සිදු කරනු ලබන සංදරශන, ක්‍රිකට් මැච් ආදිය සඳහා රු.1,500/= ක මුදලක් අය කිරීම.
* නගරය තුළ ප්‍රවේශ පත්‍ර අලෙවි කර සිදු කරනු ලබන සංදරශන සඳහා දිනකට රු.5,000/= බැගින් අය කිරීම ( එක් දිනකට වඩා වැඩි දින ගණනක් පවත්වන කානිවල් ආදිය)

1. ව්‍යාපාරික ස්ථානවල කසල ලබා ගැනීම ( තේ කර්මාන්තශාලා,කර්මාන්තශාලා, පාවහන් නිෂ්පාදනාගාර)

* ඉවත් කරන දිරන සහ නොදිරන කසල වෙන් කර සභාව වෙත ගෙනවිත් බාරදිය යුතුය.භාරදීම සඳහා මසකට රු.5,000 බැගින් අය කිරීම.

1. 73 ශ්‍රී ඛේමානන්ද මාවත,මුවගම,රත්නපුර ලිපිනැති “සබරගමුවට හෙටක් සංවිධානය ” විසින් 2022.07.12 දිනැතිව ඉදිරිපත් කර ඇති ලිපියට අනුව ඇලපාත ප්‍රදේශයේ ජනතාවට ඉන්ධන සපයා ගැනීමේදී මුහුණ පා සිටින අපහසුතා හේතුවෙන් ඊට විසඳුමක් ලෙස ඇලපාත හෝ පලාවෙල කේන්ද්‍ර කරගෙන ඉන්ධන පිරවුම්හලක් පිහිටුවීමට හා මේ සම්බන්ධයෙන් ප්‍රාදේශිය සම්බන්ධීකරණ කමිටුවේ සාකච්ඡාවට යොමුකරන ලෙස ඉල්ලීමක් කර ඇත.මේ සම්බන්ධව සාකච්ඡා කර අවශ්‍යතාවය පිළිබඳ ප්‍රාදේශිය සම්බන්ධීකරණ කමිටුව වෙත යෝජනා කිරීම සුදුසු බව ගරු සභාපති කුලතුංග ලියනගේ මහතා විසින් යෝජනා කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථිර කරන ලදි.

ඒ අනුව ගරු සභාවේ කරුණු විමසීමේදී මේ සම්බන්ධව වැඩිදුර කරුණු සාකච්ඡා කිරීම සඳහා ඇලපාත සම්බන්ධීකරණ කමිටුව වෙත යොමු කිරීම සඳහා ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශිය සභා බල ප්‍රදේශය තුළ ස්වයං රැකියාවක් ලෙස සබන් නිෂ්පාදනය කිරීමට දිරිගැන්වීමක් වශයෙන් එක්දින පුහුණු පාඨමාලාවක් නිවිතිගල ප්‍රාදේශිය සභා අරමුදලින් සිදුකිරීමට කටයුතු සංවිධානය කර ඇත.ඒ සඳහා වසමකින් පස්දෙනෙකුට නොවැඩි සංඛ්‍යාවක් ඉදිරිපත් කිරීමට හැකි බවත් දන්වමි. ඒ සම්බන්ධයෙන් කරුණු විමසීම සඳහා වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී වසමකින් පස්දෙනෙකු බැගින් තෝරාගෙන එක්දින පුහුණු පාඨමාලාවක් සිදුකිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. 2022/08/08 සහ 2022/08/16 වන දින පවත්වන ලද මුදල් ප්‍රතිපත්ති කාරක සභාවේ වාර්තාවේ ඇතුළත් ප්‍රසම්පාදන මණ්ඩල තීරණ සඳහා ගරු සභාවේ අනුමැතිය ලබා ගැනීමට ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් අතර එම විසින් ස්ථීර කරන ලදි.ඒ අනුව පහත සඳහන් ටෙන්ඩර් මණ්ඩල තීරණ ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**01.මිල ගණන් ඉදිරිපත් කිරීම-(2022/08/08)**

I) **තෙකලා විදුලි තැතඳුම සඳහා අවශ්‍ය ද්‍රව්‍ය - මිල ගණන්.**

නිවිතිගල ප්‍රාදේශීය සභාවට අයත් දොළොස්වල කසල අංගනයේ තෙකලා විදුලි තැතඳුම සඳහා අවශ්‍ය ද්‍රව්‍ය මිලදී ගැනීම වෙනුවෙන් මිල ගණන් 11ක් කැඳවන ලද අතර දෙවරක් දින දීරඝ කිරීමෙන් ද අනතුරුව Uni - Tec Electricals, No.253/A, Main Street, Rathnapura වෙතින් පමණක් එක් මිල ගණනක් ලැබී තිබුණි. ඒ පිළිබඳ විස්තර පහත දැක්වේ.

|  |  |  |  |
| --- | --- | --- | --- |
| අනු අංකය | සපයන ද්‍රව්‍ය | ප්‍රමාණය | මිල රු. |
| 2.01 | 25 HP Star - Delta Motor starter orang | 01 | 01 x 49,000 = 49,000/= |
|  | 6mm2 Single wire ACL/ Kelani brown | 100m | 100 x 596 = 59,600/= |
|  | 6mm2 Single wire ACL/ Kelani blue | 30m | 30 x 596 = 17,880/= |
|  | 6mm2 Earth wire ACL/ Kelani | 30m | 30 x 550 =16,500/= |
|  | 16mm2 Single wire ACL/ Kelani brown | 9m | 9 x1530 = 13,770/= |
|  | 16mm2 Single wire ACL/ Kelani blue | 3m | 3 x 1530 = 4590/= |
|  | 16mm2 Earth wire ACL/ Kelani | 8m | 8 x1460 =11,680/= |
|  | 16mm lugs | 10 | 10 x100 = 1000/= |
|  | 16mm Colour boots | 10 | 10 x 5 = 50/= |
|  | 4P 40A MCB 10KA Orange | 01 | 01 x 6400 = 6400/= |
|  | 4P 40A 100MA RCCB 10KA Orange | 01 | 01 x 13,900 = 13,900/= |
|  | MCB Type Indicator Lamp Orange | 01 | 01 x 545 = 545/= |
|  | 18 way DB box sunk type Orange  18 way DB box sunk type polycrome | 01  01 | 01 x 4650 = 4650/=  01 x 5700 = 5700/= |
|  | Cupper gang | 10 | 10 x 30 = 300/= |
|  | Industrial sockets 5 pin 16A (male/female) | 04 | 04 x 1050 = 4200/= |
|  | Industrial sockets 5 pin 32A (male/female) | 04 | 04 x 1190 = 4760/= |
|  | 1 ½ “ Flexible horse | 2m | 02 x 225 = 450/= |
|  | 1” Flexible horse | 10m | 10 x 95 = 950/= |
|  | 1” Conduite pipe slone | 06 | 06 x 650 = 3900/= |
|  | 1” Conduite bend slone | 10 | 10 x 35 = 350/= |
|  | 14” cable tite | 50 | 50 x 7 = 350/= |
|  | 1 ¼ x 6 screw nails | 50 | 50 x4 =200/= |
|  | No 6 rowl plug | 50 | 50 x 1.50 = 75/= |
|  | Insulation tape kelani roll | 05 | 05 x90 = 450/= |
|  | 30A 230A 50HZ contactor schneider | 03 | 03 x 9100 = 27,300/= |
|  | 5.5HP Overload for contactor schneider | 01 | 01 x 9300 = 9300/= |
|  | Push button on/off switch | 01 | 01 x 190 = 190/= |
| 1.00 | Supply of 3 phase main distribution board (MDB) with, Steel Enclosoure with cover plate and MCCB mount, 3 row of 16 ways with cu bus bar set of 100A Including mounts and 2 or more door locks, 01 No of 63A, 4P, MCCB, 01 No of ELR/EFR DIN 300 or equal with core balancer, 01 NO of 40KA 4P, SPD, Phonix Contactor, 03 Nos of 40A 2P MCB,10KA, Orange Industrial, 02 Nos of 40A 4P MCB,10KA, 02 Nos of 40A 4P MCB,10KA,03 Phase indicator Lamp set - |  | 220,000/= |
| TOTAL | | | 467,580/= |

ඉහත මිල ගණන් පරීක්ෂා කිරීමෙන් පසු කමිටුවේ තීරණය වූයේ ආයතන 11කින් මිල ගණන් කැඳවීමත් දෙවරක් දින දීර්ඝ කිරීමත් සිදු කළද එක් මිල ගණනක් පමණක් ලැබී ඇති බැවින් කොම්පෝස්ට් අංගනයේ යන්ත්‍ර ක්‍රියාකාරී තත්වයට පත් කිරීම තව දුරටත් ප්‍රමාද වන බැවින් මෙම ලැබී ඇති මිල ගණන තාක්ෂන ඇගයීම් කමිටුව වෙත යොමු කර ලැබෙන නිරදේශ අනුව කටයුතු කිරීම සුදුසු බවයි.

**II) RD 1649 ට්‍රැක්ටර් රථයේ බැටරි සඳහා මිල ගණන්**

නිවිතිගල ප්‍රාදේශීය සභාවේ RD 1649 ට්‍රැක්ටර් රථය සඳහා 90AMP බැටරියක් මිලදී ගැනීම වෙනුවෙන් මිල ගණන් 04ක් කැඳවන ලදුව ඒ අතරින් මිල ගණන් 03ක් ලැබී තිබුණි. ඒ පිළිබඳ විස්තර පහත දැක්වේ.

|  |  |  |  |
| --- | --- | --- | --- |
| විස්තරය | අනුර ටයර් (පුද්) සමාගම, 27, කලවාන පාර, නිවිතිගල. | සෙමායා ටයර්, කරවිට, උඩකරවිට. | සමාධි ටයර් සෙන්ටර්, වටාපත පාර, නිවිතිගල. |
| 90AMP බැටරියක් සඳහා මිල | එම්ට්‍රැක් බැටරි  රු.66,800/= | 105D 31R Emtrac  රු. 68,000/= | 105D 31R Emtrac  රු.67,500/= |
| වගකීම | වසර 2ක් බැටරිය මිලදී ගත් වටිනාකම ද ඉතිරි වසර සඳහා බැටරියේ වටිනාකමින් 40%ක් ද ගෙවනු ලැබේ. | වසර 2ක් බැටරිය මිලදී ගත් වටිනාකම ද ඉතිරි වසර සඳහා බැටරියේ වටිනාකමින් 40%ක් ද ගෙවනු ලැබේ. | වසර 2ක් බැටරිය මිලදී ගත් වටිනාකම ද ඉතිරි වසර සඳහා බැටරියේ වටිනාකමින් 40%ක් ද ගෙවනු ලැබේ. |

එඉහත මිල ගණන්

පරීක්ෂා කිරිමෙන් පසු කමිටුවේ තීරණය වූයේ අවම මිල ගණන් හා වගකීම් කාලය සලකා අනුර ටයර් (පුද්) සමාගම, 27, කලවාන පාර, නිවිතිගල වෙතින් රු. 66,800/= ක මිල ගණන් යටතේ 90AMP එම්ට්‍රැක් බැටරියක් මිලදී ගැනීම සුදුසු බවයි.

**2022/08/16 මුදල් ප්‍රතිපත්ති කාරක සභාව**

**01. තෙකලා විදුලි තැතඳුම සඳහා අවශ්‍ය ද්‍රව්‍ය වෙනුවෙන් ඉදිරිපත් වූ මිල ගණන් සම්බන්ධව තාක්ෂණික ඇගයීම් කමිටු නිරදේශ ඉදිරිපත් කිරීම**

* ටෙන්ඩර් ඇගයීම් වාරතාව පහත සඳහන් පරිදි ඉදිරිපත් වී ඇත.

ටෙන්ඩර් ඇගයීම් වාර්තාව

1. අමාත්‍යාංශය/ දෙපාරතමේන්තුව - නිවිතිගල ප්‍රාදේශීය සභාව
2. කරමාන්තයේ නම - දොළොස්වල කසල අංගනයේ තෙකලා විදුලි තැතඳුම (63A) සඳහා අවශ්‍ය ද්‍රව්‍ය වෙනුවෙන් මිල ගණන් කැඳවීම.
3. ඇස්තමේන්තු මුදල -
4. ටෙන්ඩරගත වැඩ වටිනාකම -
5. අවම ටෙන්ඩර වටිනාකම පිළිබඳ විස්තර - 467,580/=

|  |  |  |  |  |
| --- | --- | --- | --- | --- |
| ටෙන්ඩරකරුගේ නම සහ ලිපිනය | ඉදිරිපත් කරන ලද ටෙන්ඩර් වටිනාකම (රු) | නිවැරදි කළ පසු ටෙන්ඩර් වටිනාකම (රු) | පිළිගත් ටෙන්ඩර් වටිනාකම (රු) | ඇස්තමේන්තු වැඩ වටිනාකමට වඩා අඩු/වැඩි ප්‍රතිශතය |
| යුනිටෙක් ඉලෙක්ට්‍රිකල්ස්, 253/A, ප්‍රධාන වීදිය, රත්නපුර. | 467,580/= | 467,580/= | 467,580/= | \_ |

1. අවම ටෙන්ඩර් පිළිබඳ නිරීක්ෂණය - එක් ආයතනයකින් පමණක් ලංසු ඉදිරිපත් කර ඇත.
2. නිර්දේශය - ලැබී ඇති එකම ලංසුව වන “යුනිටෙක් ඉලෙක්ට්‍රිකල්” ආයතනය මගින් ලබා දී ඇති මිල ගණන් ඉදිරිපත් කිරීම තාක්ෂණිත පිරිවිතරයන්ට අනුකූල වන බවත් ඔවුන් විසින් අයිතම “2.24” සඳහා මිල ගණන් ඉදිරිපත් කර නොමැති වුව ද එය සුළු බැහැරවීමක් ලෙස සලකා එම ආයතනයට මුළු මුදල රු. 467,580/= (රුපියල් හාරලක්ෂ හැටහත්දහස් පන්සිය අසූවක්) පමණක් වන සැපයීම සිදුකිරීම නිර්දේශ කරනු ලබන අතර ඔවුන් විසින් ඉදිරිපත් කර ඇති භාණ්ඩ පරීක්ෂා කිරීමෙන් පමණක් ගෙවීම් කිරීම සුදුසු බවද නිර්දේශ කරමු.

ඉහත සඳහන් තාක්ෂණික ඇගයීම් කමිටු නිර්දේශය අනුව භාණ්ඩ පරීක්ෂා කිරීමෙන් පසු සුදුසු තත්වයේ පවතීනම් යුනිටෙක් ඉලෙක්ට්‍රිකල්ස්, 253/A, ප්‍රධාන වීදිය, රත්නපුර රු. 467,580/= ක් වටිනාකමින් යුතු තෙකලා විදුලි තැතඳුම සඳහා අවශ්‍ය ද්‍රව්‍ය මිලදි ගැනීම සුදුසු බව මුදල් කමිටුව නිර්දේශ කරන ලදී.

(05) හදිසි යෝජනා-නැත

(06) මුදල් ප්‍රතිපත්ති කාරක සභා වාර්තාව-2022.08.08 සහ 2022.08.16 වන දින පැවැත් වූ මුදල් ප්‍රතිපත්ති කාරක සභා වාර්තා සභාවට ඉදිරිපත් කිරීම-

2022.08.16 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ඉහත සඳහන් මුදල් ප්‍රතිපත්ති කාරක සභා වාර්තා මෙම සභා වාර්තාවේ කොටසක් වශයෙන් පිළිගෙන සභාගත කරන ලදී**.**

(07) ආදායම් ප්‍රගති වාර්තාව -ජුලි 2022

2022.08.16 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ආදායම් ප්‍රගති වාර්තාව- ජුලි 2022සභා වාර්තාවේ කොටසක් වශයෙන් පිළිගෙන සභාගත කරන ලදී.

(08) ආදායම් හා වියදම් වාර්තාව- ජුලි 2022

2022.08.16 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ආදායම් හා වියදම් වාර්තාව - ජූලි 2022 වාර්තාව මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(09) ප්‍රා ස 14 හා ප්‍රා ස 16- ජුලි 2022

2022.08.16 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ප්‍රාස14 සහ ප්‍රාස 16 - ජූලි 2022 වාර්තාව මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(10) වියදම් විශ්ලේෂණ වාර්තාව - ජූලි 2022

2022.08.16 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති වියදම්

විශ්ලේෂණ වාර්තාව-ජුලි 2022 මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(11) වෙනත් කාරණා-සභිකයන්ගේ අදහස් දැක්වීම

1. **ගරු මන්ත්‍රීනි චම්පිකා මදුමතී මහත්මිය**

මාර්ග සංවර්ධන අධිකාරීය මගින් මාර්ගය දෙපස ඇති කාණු පවිත්‍ර කිරීමේදී ඒවා කාණු මතුපිටටම දැමීම නිසා වර්ෂා කාලයේදී නැවතත් කාණු වලට එකතු වී කාණු අවහිර වීම සිදුවන බවත් ඒ සම්බන්ධයෙන් මාර්ග සංවර්ධන අධිකාරිය දැනුවත් කරන ලෙසත් සඳහන් කරන ලදි.නිවිතිගල නිදහස් ආයුර්වේදය තුළ දැනට ඖෂධ හිඟයක් ඇති බැවින් 2022 වර්ෂයට අදාලව වෙන්වී ඇති ප්‍රතිපාදන මගින් ඖෂධ ගෙන්වීමට කටයුතු කරන්නේ නම් එය වඩාත් යෝග්‍ය යැයිද එතුමිය සඳහන් කරන ලදි.

1. **ගරු මන්ත්‍රී සුනිල් ශාන්ත මහතා**

තම මව 1991 වර්ෂයේ නිවිතිගල ප්‍රාදේශිය සභාව නියෝජනය කළ අතර තම සහෝදරිය අවස්ථාවන් දෙකකදී ප්‍රාදේශිය සභාව නියෝජනය කළ බවත් ප්‍රථමයෙන් සඳහන් කරන ලදි.ප්‍රාදේශිය සභාවට නව පත්වීම් ලැබ පැමිණීම පිළිබඳ තමා ඉතා සතුටු වන බවත් මේ අවස්ථාව ලබා දුන් පක්ෂ නායකතුමන් වන ගරු රනිල් වික්‍රමසිංහ මහතාට තම ස්තුතිය පිරිනමන බව ප්‍රකාශ කරන ලදි.එමෙන්ම තමගේ නම යෝජනා කළ කණ්ඩායම් නායක හසිත මුහන්දිරම් මහතා සහ ආසන සංවිධායක නිරෝෂ් නින්දවත්ත මහතාටද තම ස්තුතිය ප්‍රකාශ කරන බව වැඩිදුරටත් සඳහන් කරන ලදි.

වර්තමානයේ පවතින දේශපාලන සංස්කෘතිය ඉතාම අභියෝගාත්මක බවත් ඒ අනුව කටයුතු කිරීමට දේශපාලඥයින් විසින් උත්සහ කළ යුතු බවත් සඳහන් කරන ලදි.වෛරී දේශපාලනයෙන් බැහැරව ගැටළුකාරී පසුබිමෙන් ඈත් වී දේශපාලනයේ නියැලීමට කටයුතු කළ යුතු බවත් සඳහන් කරන ලදි.තම පක්ෂ නායකතුමන් ඒ සඳහා කදිම ආදර්ශයක් ලබා දෙන බවත් සඳහන් කරන ලදි.වෙනත් පක්ෂ වලට ගරහමින් ඔවුන් විවේචනය කරමින් කටයුතු කිරීම එතුමා කිසිසේත් සිදුනොකරන බවත් දැනුම,අත්දැකීම් යොදගෙන රටේ සංවර්ධනය වෙනුවෙන් ආණ්ඩු පක්ෂයේ සිටියත් විපක්ෂයේ සිටියත් කළ බවත් වැඩිදුරටත් සඳහන් කරන ලදි.

ප්‍රාදේශිය දේශපාලඥයින්ගේ කාර්යභාරයේත් වර්තමාන දේශපාලන සංස්කෘතිය පිළිබඳව දැඩිඅවධානයෙන් කටයුතු කළ යුතු බවත් ගමේ දේශපානයෙන් කරළියට පැමිණි තමන් ජනතාවගේ සුභසාධනය වෙනුවෙන් කැපවී කටයුතු කරන බවත් ප්‍රකාශ කරන ලදි.ජනතාව පවතින දේශාපලන පසුබිම පිළිබඳ ඉතා හොඳ අවබෝධයකින් යුතුව කටයුතු කරන බැවින් පෙරමෙන් පක්ෂ පාට භේද නොසළකා ජනතාවෙගේ සුභසිද්ධිය වෙනුවෙන් කටයුතු කිරීම කළ යුතු බවත් සඳහන් කරන ලදි.තවද තලතා අතුකොරල මහත්මියට තම විශේෂ ස්තුතිය පිරිනමන බවද වැඩිදුරටත් සඳහන් කරන ලදි.වෛරී දේශපාලනයෙන් බැහැරව ගෞරවණීය දේශාපාලනයක් ප්‍රාදේශිය දේශපාලඥයෙක් ලෙස ඉදිරියට කරගෙන යාමට මන්ත්‍රීමණ්ඩලයෙන් ගෞරවනීය ඉල්ලීමක් කරමින් තම ප්‍රකාශය අවසන් කරන ලදි.

1. **ගරු මන්ත්‍රී ශාන්ත රත්නායක මහතා**

පෙර සභාවාරයේදීත් මැණික් කර්මාන්තය සඳහා ඉන්ධන ලබාගැනීම පිළිබඳව කරුණු දැක්වූ බවත් ඒ සඳහා ක්‍රමවේදයක් සකස් කර ඇති බව පැවසුවත් එය ඉතා ගැටළුකාරී බවත් ප්‍රකාශ කරන ලදි.ඒ පිළිබඳව ප්‍රාදේශිය ලේකම් කාර්යාල තුළද නිසි දැනුවත් වීමක් නොමැති බවත් ඩිපෝ අධිකාරීගේ අනුමැතිය ලබා ගැනීම සඳහා අවිස්සාවේල්ලට යාමට සිදුවන බවත් සඳහන් කරන ලදි.එබැවින් මෙය ඉතාමත් අසීරු කටයුත්තක් බවත් අදාල පාර්ශව දැනුවත් කර යම් සහනදායී ක්‍රමවේදයක් සකස් කර දෙන ලෙසත් ප්‍රකාශ කරන ලදි.

එදින සභාවට පත්වු නව මන්ත්‍රීතුමන් වන සුනිල් ශාන්ත මහතාට සුභාසිංශන එක්කරමින් එතුමා තම ප්‍රකාශය අවසන් කරන ලදි.

1. **ගරු මන්ත්‍රී සුරේෂ් කාන්ත් මහතා**

ප්‍රථමයෙන් එදින සභාවට නව පත්වීම් ලැබූ ගරු මන්ත්‍රී සුනිල් ශාන්ත මහතාට තම සුභාසිංශන එක්කරන ලදි.රජය විසින් ජනතාවට ලබා දෙන සහනාධාර බෙදාදීම ඉතා අවිධිමත් බවත් රුපියල් දසදහසක මුදලක් ලබා දීමේදී ඒ සඳහා අඩු ආදායම්ලාභීන් සඳහා පමණක් ලබා දීම සිදුකර ඇති බවත් සඳහන් කරන ලදි.එහෙත් නොරගල්ල වසමේ වතු පවුල් 140 කින් පවුල්07 ක් පමණක් අඩු ආදායම්ලාභීන් ලෙස නම්කර ඇති බවත් එසේ කළේ කුමන නිර්ණායක යටතේද යන්න ගැටළුවක් බවත් එතුමා වැඩිදුරටත් සඳහන් කරන ලදි.

දැනට පවතින QR ක්‍රමය යටතේ ත්‍රීරෝද රථ සඳහා ලීටර් 05ක් පමණ නිකුත් කරන බවත් ත්‍රීරෝද රථ කුලී ප්‍රවාහන සේවාව තම ජීවනෝපාය කරගනිමින් ජීවත් වන අය මේ නිසා දැඩි අසීරුතාවයට පත්ව ඇති බවත් සඳහන් කරන ලදි.එබැවින් මේ පිළිබඳව අදාල අංශ දැනුවත් කර කඩිනමින් විසඳුමක් ලබා දෙන ලෙස ගරු සභාපතිතුමා වෙත ඉල්ලීමක් කරන ලදි.

1. **ගරු මන්ත්‍රී ලහිරු රත්නායක මහතා**

පසුගිය කාලයේ ග්‍රාමීය මාර්ග අමාත්‍යාංශය විසින් ඔවුන්ගේ ප්‍රතිපාදන යටතේ ප්‍රාදේශිය සභාව මගින් ක්‍රියාත්මක කරන ලද මාර්ග ප්‍රතිසංස්කරණය සඳහා කොන්ත්‍රාත්කරුවන් වෙත මෙතෙක් මුදල් නොලැබී ඇති බවත් ඒ සම්බන්ධයෙන් අමාත්‍යංශයෙන් විමසීමක් කිරීම කළ යුතු බවත් එතුමා සඳහන් කරන ලදි.

බොහෝ කාලයක් තිස්සේ නොවිසඳී ඇති ගැටළුවක් වන සුසානභූමි,ප්‍රජා ශාලා වල මායිම් වෙන් කිරීම තවමත් ක්‍රියාත්මක නොවී ඇති බවත් එම භූමි කොටස් අනවසරයෙන් අත්පත්කර ගැනීම් සිදුවන බවත් සඳහන් කරන ලදි.හොරංගල පිහිටි ප්‍රජා ශාලාව වල් වැදී ගොස් ඇති බවත් ස්වාමීන්වහන්සේ ඇතුළු ගම්වාසීන් විසින් පවිත්‍රතා කටයුතු සිදුකර පවත්වා ගන යන බවත් ප්‍රාදේශිය සභාවේ එකඟතාවය මත ඒම භුමිය පවිත්‍රතා කටයුතු සිදුකරමින් නඩත්තු කිරීම සඳහා හොරංගල විහාරධිපතිව වැඩ සිටින ස්වාමින් වහන්සේ කැමැත්ත පළ කරඇති බවත් එත්මා අවසානයේද ප්‍රකාශ කරන ලදි.

1. **ගරු මන්ත්‍රී චමින්ද කුමාර මහතා**

දෙල්වල ප්‍රදේශය තුළ සිදුවන අකටයුතු දෙල්වල පොලිසියක් ස්ථාපිත කිරීමේදී නැතිවේවා යැයි අපේක්ෂා කළද වෙනදාටත් වඩා අනවසර මත්පැන් අලෙවිය වැඩිවී ඇති බව එතුමා ප්‍රකාශ කරන ලදි.පොලිස් ස්ථානාධිපතිතුමා එම ස්ථානයට යාමටත් පෙර ඔවුන් ඒ බව දැනුවත් බවත් එනිසා නීතියේ රැහැනට හසුකර ගැනීමට නොහැකි බවත් ප්‍රකාශ කරන ලදි.එමෙන්ම ගියවර සභාවේදී අනවසර විදුලි රැහැන් ඇද ඇති බවට චෝදනා කරන ලද ඩී.ඇම් සමන්කුමාර යන අය විසින් දහහත් හැවිරිදි දැරියක් බලහත්කාරයෙන් තබා ගෙන ඒ සම්බන්ධයෙන් වන විමර්ශන වලදී පොලිසිය නොමග යවමින් අපරාධය වසන් කිරීමට කටයුතු කළ බවත් සඳහන් කරන ලදි.දෙල්වල ප්‍රදේශයේ පොලිසියක් ස්ථාපිත වී තිබියදීත් සිදුවන කටයුතු සම්බන්ධයෙන් සෑහිමකට පත්නොවිය හැකි බවත් එතුමා සඳහන් කරන ලදි.මේ සම්බන්ධයෛන් නියෝජ්‍ය පොලිස්පතිතුමා සහ ගරු පාර්ලිමේන්තු මන්ත්‍රී ප්‍රේමලාල් ජයසේකර මහතා වෙත ලිඛිතව දැනුම් දිය යුතු බව එතුමා සඳන් කරන ලදි.

දෙල්වලකන්ද වෙත තවමත් ලංගම බස් රථය ධාවනයේ නොයෙදන බවත් එම බස්රථයේ කොන්දොස්තර මහතා කරවිට ප්‍රදේශයේ පදිංචි බැවින් ගමනාන්තයේදී ඒමට ඇති අපහසුව නිසාත් සහ පෞද්ගලික බස්රථය සමග ඇති අයථා මුදල් ගනුදෙනුවක් නිසා බස්රථය දෙල්වල කන්ද වෙත ධාවනය නොකරන බව ප්‍රදේශවාසීන්ගේ මතය බවත් එතුමා සඳහන් කරන ලදි.

නිවිතිගල ප්‍රාදේශිය සභාවේ ඉල්ලීම මත පෑබොටුව සිට දෙල්වල දක්වා වූ මාර්ගයේ අබලන් වූ ස්ථාන පිළිසකර කර බවත් එහෙත් කොන්ත්‍රාත්කරුවන් වංචනික ලෙස නියම ප්‍රමිතියකින් යුතුව සකස් කොට නොතීබීම නිසා ඉතා කෙටිකාලයකදී නැවතත් වළවල් ඇති වී ඇති බවත් ඒ පිළිබඳව පළාත් මාර්ග අමාත්‍යාංශය වෙත දන්වන ලෙසත් සඳහන් කරන ලදි.

එමෙන්ම තොග සහ සිල්ලර වෙළඳුන් අත්තෝනමතික ලෙස භාණ්ඩ වල මිල ඉහළ දමා ඇති බවත් ජනතාව මේ නිසා දැඩි පීඩාවට පත්ව ඇති බවත් ඒ සම්බන්ධයෙන් පාරිභෝගික කටයුතු පිළිබඳ වගකිව යුතු පාර්ශව වෙත දැනුම් දෙන ලෙසත් එතුමා ප්‍රකාශ කරන ලදි.

1. **ගරු මන්ත්‍රී නුවන් බෝඹුවල මහතා**

පසුගිය සභාවේ දැක්වූ කරුණු යටතේ කාර්යාල සහ පාසල් ප්‍රවාහන සේවය පිළිබඳව නිවිතිගල ප්‍රාදේශිය සභාව මගින් ඩිපෝ අධිකාරිය දැනුවත් කර තිබූ බැවින් ඒ සඳහා තම ස්තූතිය පිරිනමන බව ප්‍රථමයෙන් සඳහන් කරන ලදි.නමුත් නියෝජ්‍ය ඩිපෝ අධිකාරීතුමාගෙන් පෞද්ගලිකව විමසා සිටියදී එතුමාගේ අදහස වූයේ ඒසඳහා ප්‍රමාණවත් බස්රථ ඩිපෝව තුළ නොමැති බවත්ය.පෞද්ගලික පාසල් බස්රථ සඳහා බොහෝ වියදමක් දැරීමට දෙමාපියන්ට සිදු වී ඇති බවත් මේ සම්බන්ධයෙන් යම් ක්‍රියාදාමයක සිදුකරන ලෙස මාර්ගස්ථ මගී ප්‍රවාහන අධිකාරිය දැනුවත් කරන ලෙස ගරු සභාපතිතුමා වෙත ඉල්ලීමක් කරන ලදි.

නිවිතිගල බලප්‍රදේශය තුළ ඇත්තේ එක් ඉන්ධන පිරවුහම්හලක් නිසා ප්‍රදේශවාසීන් ඉතා අසීරුතාවයට පත්ව ඇති බවත් කලවාන ප්‍රදේශයේ ඉන්ධන පිරවුම්හල් වල නිරන්තරයෙන් ඉන්ධන ඇති නමුත් දේශපාලඥයින්ගේ සම්බන්ධකම් හුවාදක්වමින් එක්තරා පිරිසක් ඉන්ධන පිරවුම්හල් කටයුතු කිරීම නිසා ඉන්ධන අර්බුදය තවත් උත්සන්න වී ඇති බවත් එතුමා සඳහන් කරන ලදි.මේ නිසා නිවිතිගල බල ප්‍රදේශය තුළ ඉන්ධන පිරවුම්හලක් ස්ථාපිත කිරීම සම්බන්ධයෙන් අදාල පාර්ශව දැනුවත් කරන ලෙස දන්වන ලදි.

ගමේ සිදුවන පොදු කටයුතු සඳහා පිහිටුවාගෙන ඇති ග්‍රාමීය කමිටු,සංවර්ධන කමිටුවල මහජන නියෝජිතයන් ලෙස සාමාජිකත්වය දැරුවත් මෙවර සමෘද්ධි සහනාධාර ලෙස සහල් බෙදාදීම සහ අනෙකුත් කටයුතු සම්බන්ධයෙන් වසම නියෝජනය කරන මන්ත්‍රීවරයා ලෙස තමන් කිසිවක් නොදන්නා බවත් සඳහන් කරන ලදි.අරගලයේ ප්‍රතිඵලයක් ලෙස දේශපාලඥයා කෙරෙහි ඇති ප්‍රසාදය මුළුමනින්ම නැති වී ඇති බවත් රාජ්‍ය නිලධාරීන්ද දේශපාලඥයා පිළිබඳ තැකීමක් නොකරන බවත් සඳහන් කරන ලදි.කෙසේවෙතත් තම හෘදසාක්ෂියට අනුව ජනතාව වෙනුවෙන් සේවය කිරීමට කැපවු බවත් එතුමා සඳහන් කරන ලදි.

අරගලයේ ප්‍රතිඵලයක් හෝ කෙසේ හෝ පත්වූ වත්මන් ජනාධිපති රනිල් වික්‍රමසිංහ මහතාගේ ක්‍රියාකලාපය සාධනිය බවත් එතුමා සඳහන් කරන ලදි.එහෙත් පසුගිය කාලයේ අසාදු ලේඛන ගත කර තිබූ එල්ටීටීයට සම්බන්ධ සංවිධාන සඳහා තිබු තහනම ඉවත් කර ඇති බවත් ඒවාට සම්බන්ධ පුද්ගලයන්ටද එමගින් පැනවී ඇති තහනම ඉවත් වී ඇති බවත් සඳහන් කරන ලදි.පසුගිය අවුරුදු 30 පුරාවටම පැවති ‍වර්ගවාදී නොව භූමිය පිළිබඳව ඇති වු කුරිරු යුද්ධයක් නැවත ඇතිවීමේ අවදානමක් ඇති බවත් එසේම තුවක්කුවෙන් ලබා ගත නොහැකි දේ පෑනෙන් දේශපාලනිකව ලබා ගැනීමට උත්සහ කරනවාදැයි සිතෙන බවත් ඒ පිළිබඳව රජය අවධානය යොමු කළ යුතු බවත් එතුමා වැඩිදුරටත් සඳහන් කරන ලදි.

සමෘද්ධි සහනාධාර සම්බන්ධ ගැටළු පොදුවේ පවතින බැවින් අදාල නිලධාරීන් සමග සාකච්ඡාවක් යොදා ගැනීම සුදුසු බවත් එතුමා අවසාන වශයෙන් ප්‍රාකාශ කරන ලදි.

1. **ගරු මන්ත්‍රී ආර් ඒ වසන්ත මහතා**

පවතින ආර්ථිකමය අර්බුදය හා ප්‍රතිපාදන නොමැති වීම සමග න්‍යායානුකූලව සහ ප්‍රාදේශිය සභාවේ වගකිම් අනුව ඉටුකළ යුතු කාර්යයන් ඉටුකිරීමට නොහැකි වී ඇති බව ප්‍රථමයෙන් සඳහන් කරන ලදි.

මුල්පුටු වල සිටිනා දේශපොලකයින් තම පටු අරමුණු සාක්ෂාත් කර ගැනීම සඳහා සිදු කරන ලද වංචනික ක්‍රියාවන් හේතුවෙන් රට තුළ අහිතකර ජීවන රටාවක් ඇති වී ඇති බවත් ඒ නිසා සමාජය දැඩි අපහසුතාවයට පත්ව ඇති බවත් එම සමාජය ඒ පිළිබඳව ප්‍රාදේශීය දේශපාඥයින්ගෙන් ප්‍රශ්න කරන බවත් සඳහන් කරන ලදි.මත්ද්‍රව්‍ය නිවාරණ වැඩසටහනකදී රජය විසින් යොමුකරන ලද ප්‍රශ්නාවලියකට ප්‍රාදේශිය දේශපාලඥයින්ගෙන් කරුණු විමසු බවත් බාර් පර්මිට් වලට හිමිකම් ඇති ඉහළ දේශපලඥයින් විසින් මෙසේ සිදුකිරීම අනුමත කළ නොහැකි බවත් සඳහන් කරන ලදි.සමෘද්ධි අමාත්‍යාංශය මගින් සහනාධාර ලැබෙද්දී ඒවා ජනතාව වෙත බෙදාදීමට දේශපාලන මැදිහත්වීමක් අවැසි නොවන නමුත් එම ක්‍රමවේදයන් නිසි පරිදි ඉටු නොවීම නිසා ප්‍රාදේශීය දේශපාලඥයින්ගේ සමාජය ප්‍රශ්න කරන බවත් සඳහන් කරන ලදි.රාජ්‍ය නිලධාරීන් අණපනත්,චක්‍රලේඛ මුල්කරමින් ජනතාවට සේවය සැපයීම ප්‍රමාද කරන බවත් ඒ මුවාවෙන් වංචනික දේ සිදුකිරීමට කටයුතු කරන බවත් සඳහන් කරන ලදි.නිවිතිගල ප්‍රාදේශිය ලේකම් කොට්ඨාසයට සාපේක්ෂව ඇලපාත ප්‍රදේශයේ සහනාධාර බෙදාදීම ක්‍රමවත් බවත් නිවිතිගල සිදුවෙනවා යැයි කියන ගැටළුව සම්බන්ධයෙන් ප්‍රාදේශිය සම්බන්ධීකරණ කමිටුව මගින් සාකච්ඡා කොට විසදුමක් සොයා ගත යුතු බවත් සඳහන් කරන ලදි.

ගෝල්ෆේස් අරගලය ජනතා විමුක්ති පෙරමුණේ අරගලයක් බව බොහෝ දෙනා සිතන බවත් නමුත් පක්ෂය නියෝජනය කරමින් සංවිධාන දෙකක් පමණක් පවතින බවත් නිර්පාක්ෂික හා වෙනත් නියෝජනයන්ගෙන් සැදුම්ලත් කණ්ඩායම් අරගලය තුළ ඇති බවත් සඳහන් කර ලදි.තම පක්ෂය කමිටුවක් ස්ථාපිත කොට එමගින් දේශපාලනික ප්‍රජාතන්වාදී විසඳුමක් සඳහා කටයුතු කළ බවත් නමුත් එහි දේශපාලනය එපා යැයි කියමින් නිර්පාක්ෂිකව විසඳුම් සෙවීමට කටයුතු කරන බවත් දේශපාලනය නොමැති තැන මිත්‍යාවක් බවත් රට සංවර්ධනය කරා ගෙන යාමට එමගින් නොනවතින බවත් එය දියාරු අරගලයක් බවට අවසානයේදී පත් වූ බවත් සඳහන් කරන ලදි.රට තුළ සියළු දේ අසාර්ථක වෙද්දි අරගලය පමණක් සාර්ථක වේ යැයි විශ්වාස කළ නොහැකි බවත් සඳහන් කරන ලදි.සමාජය විසින් දේශපාලඥයින් තැකීමක් නොකරන්නේ අරගලයේ ප්‍රතිඵලයක් නිසා නොව අවුරුදු 74 පුරාවටම පැවති වංචනික දේශපාලනයෙන් පීඩාවට පත්ව ඇති නිසා බවත් සඳහන් කරන ලදි.

අරගලය යනු ජනතා විමුක්ති පෙරමුණේ සුජාත අයිතියක් බවත් මහජනතාව වැඳුම් පිඳුම් කරන ලද ජේ.ආර් ජයවර්ධන,මහින්ද රාජපක්ෂ,ආර්.ප්‍රේමදාස වැනි දේශපාලඥයින් හොරු තක්කඩියන් ලෙස හඳුන්වමින් ඔවුන්ට එරෙහිව නැගී සිටියේද ජනතා විමුක්ති පෙරමුණ බවත් තම පක්ෂයේ අරගලය තවමත් නොනැවතී ඇති බවත් සඳහන් කරන ලදි.පොදුජන පෙරමුණ නියෝජනය කරමින් ඩලස් අලහප්පෙරුම මහතා ජනාධිපතිවරණයට පෙනී සිටියදී රනිල් වික්‍රමසිංහ මහතා ජනාධිපති වන්නේ ප්‍රාදේශිය ජනතාව නියෝජනය කරමින් පාර්ලිමේන්තුව නියෝජනය කරන දේශපාලඥයින්ගේ ඡන්දයෙන් බවත් රනිල් වික්‍රමසිංහ යනු ජනතාවගේ මනාපය නොවන බවත් වත්මන් ජනාධිපති රනිල් වික්‍රමසිංහ තම දේශපාලනික සිහිනයන් කර ළඟා වීමට පමණක් උත්සහ කරන බවත් එහිදි රට ඉදිරියට යාම සම්බන්ධයෙන් සංවේදි නොවන බවත් සඳහන් කරන ලදි. නුවන් බෝඹුවල මහතා ප්‍රකාශ කළ පරිදි ත්‍රස්ත විරෝධි කණ්ඩායම්වල තහනම් ඉවත් කර ඇති බවත් එනිසා නැවත රට තුළ ත්‍රස්තවාදයක් ඇති වීමට ඉඩ ඇති බවත සඳහන් කරන ලදි.ජනතාවගේ සැබෑ මනාපය වෙනුවෙන් මැතිවරණයක් පැවැත්වීමට කටයුතු කළ යුතු බවත් ජනතාවගේ විශ්වාසය තහවුරු කළ හැක්කේ එතුළින් බවත් පවසමින් තම ප්‍රකාශය අවසන් කරන ලදි.

1. **ගරු මන්ත්‍රී දුමින්ද සම්පත් චන්ද්‍රසේන මහතා**

2019 වර්ෂයේ ජනාධිපතිවරණයට තරඟ කළ සජිත් ප්‍රේමදාස මහතා සහ රනිල් වික්‍රමසිංහ මහතාගේ අදුරදර්ශි ක්‍රියාකලාපය සහ බැඳුම්කර වංචාව,පාස්කු ප්‍රහාරය වැනි හේතුන් මත ඉන්න රටක් අවැසි නිසා ගරු හිටපු ජනාධිපති ගෝඨාභය රාජපක්ෂ මහතා හැටනවලක්ෂයක ඡන්ද ප්‍රමාණයක් ලබා ගනිමින් බලයට පත් වූ බව ප්‍රථමයෙන් සඳහන් කරන ලදි.

මැයි 09වෙනිදා සිදුවූ සිදුවීම කිසිසේත්ම අනුමත කළ නොහැකි බවත් එහෙත් නිවිතිගල ප්‍රාදේශිය සභාව නියෝජනය කරමින් කිසිදු මන්ත්‍රීවරයෙක් එම ස්ථානයට සහභාගි නොවීම පිළිබඳව ආඩම්බරයක් ඇති බවත් සඳහන් කරන ලදි.ඒ අවස්ථාවෙන් පසු සැබෑ අරගලකරුවන් නොව අරගලයට මුවාවී දේශාපාලනික පක්ෂ හා කණ්ඩායම් කටයුතු කරමින් රට අරාජික කිරීමට කටයුතු කළ බවත් සඳහන් කරන ලදි.ජනතා විමුක්ති පෙරමුණේ පාර්ලිමේන්තු මන්ත්‍රී අනුර කුමාර දිසානායක මහතා ප්‍රසිද්ධ මාධ්‍යය හමුවේ ප්‍රකාශ කර සිටියේ අරගලය යනු ජනතා විමුක්ති පෙරමුණ බව එතුමා වැඩිදුරටත් සඳහන් කරන ලදි.

සුදුවෑන්,මිනී මෝරු වැනි ප්‍රවාද ගොඩනගමින් ගෝඨාභය රාජපක්ෂ මහතා හිට්ලර් පාලනයක් ගෙන යැයි බව අපේක්ෂා කළද අරගලකරුවන් ජනාධිපති මන්දිරයට ඇතුළු වන අවස්ථාවේ ඔවුන්ට කිසිදු හානියක් නොකොට එතුමා එම ස්ථානයෙන් නික්ම ගිය බවත් ඉතා යහපත් නායකයෙක් ලෙස එතුමා හැඳින්විය හැකි බවත් තව නොබෝ කාලයකින් එතුමා රටට අවශ්‍ය බව කියමින් අරගලයක් ඇති විය හැකි බව නොඅනුමාන බවත් සඳහන් කරන ලදි.

චීනය,ඉන්දියාව වැනි රටවල් ශ්‍රී ලංකාව සමග ඉතා මිත්‍රත්වයකින් කටයුතු කරන බවත් කොරෝනා වසංගත පැතිර යන කාලයේ සෞඛ්‍ය සඳහා විශාල පහසුකම් රැසක් සැපයූ අතර ආර්ථික අර්බුදයක් ඇති මෙම කාලය තුළ ශ්‍රී ලංකාවට සහල් බෙදාදීම,පාසල් දරුවන් සඳහා කිරිපිටි ලබා දීම වැනි ආධාර සහනාධාර බොහෝමයක් මේ රටවල් දෙකෙන් ලැබුණු බවත් සඳහන් කරන ලදි.එවැනි දේ දරාගත නොහැකි කාලකණ්ණි දේශපාලකයන් එම කටයුතු අසාර්ථක කිරීමට උත්සහ කරන බවත් සඳහන් කරන ලදි.

ගරු මන්ත්‍රී සුනිල් සේරසිංහ මහතා සභාවෙන් නික්ම යාම කණගාටුවක් බවත් නව පත්වීම් ලද එක්සත් ජාතික පක්ෂයේ සහෝදරයාට සුභපැතුම් එක්කරන බවත් සඳහන් කරන ලදි.පවතින රජයේ සාධනීය දැක්මක් ඇති බවත් ඉදිරියේදී රට තුළ පවතින සෑම අර්බුදයකටම විසඳුම් සෙවීමට හැකිවනු ඇති බව තමා විශ්වාස කරන බව පවසමින් සියළු දෙනාටම සුභ අනාගතයක් ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී ගාමිණි නොරගල්ල මහතා**

පාසැල් කාලයේ තම මිතුරු වන නව පත්වීම් ලද ගරු මන්ත්‍රී සුනිල් ශාන්ත මහතාට තම සුභපැතුම් එක්කරමින් තම ප්‍රකාශය ආරම්භ කරන ලදි.තම ප්‍රදේශයේ අත්‍යාවශ්‍යම ඇති ස්ථාන සඳහා වීදිපහන් සවිකර දෙන ලෙස ගරු සභාපතිතුමා වෙත ඉල්ලීමක් කරන ලදි.

ගරු මන්ත්‍රී චමින්ද කුමාර මහතා ප්‍රකාශ කළ පරිදි දෙල්වල බස් රථය සම්බන්ධ ප්‍රකාශය පිළිබඳ තමා වැඩිදුරටත් සොයා බලන බවත් එහෙත් එවැනි අයථා මුදල් ගනුදෙනු සිදුවන බවට තමා පිළිබඳ විශ්වාසයක් නොමැති බවත් සඳහන් කරන ලදි.එමෙන්ම කිසිදිනක ටිකට්පතක් නොගෙන මගී ප්‍රවාහන බස්රථයක් සඳහා මුදල් නොගෙවන ලෙසත් එතුමා අවධාරණය කරන ලදි.

ග්‍රාමීය මට්ටමින් කරන සංවර්ධන ව්‍යාපෘතින් වෙනුවෙන් ලක්ෂ ගණනක් තමන් ලැබූනු බව රාවයක් පැතිරුණු බවත් තම ජීවිත කාලය තුළ ලක්ෂ තිස්පහක් වැනි මුදලක් නොදුටු බවත් සඳහන් කරන ලදි. දේශපානික ඉතිහාසය තුළ කිසිදු ලෙසකින් වංචනිකව මුදල් උපයා නොමැති බවත් තිබු වත්කම්ද වැයකොට ජනතාවට සේවය කළ බවත් සඳහන් කරන ලදි.ජනතාව සමහර අවස්ථාවලදී ඉතාමත් කුරිරු ලෙස දේශපාලඥයින්ට සළකන බවත් රාජ්‍ය නිලධාරීන්ගේ අත්තනෝමතික ක්‍රියාකලාපය නිසා ජනතාව තමාගෙන් ප්‍රශ්න කරන බවත් සඳහන් කරන ලදි.පසුගිය මැයි 09 වෙනිදා තමා ඇතුළු ප්‍රාදේශිය සභා මන්ත්‍රීවරුන් කිසවෙක් එම අවස්ථාවට සහභාගි නොවු බවත් එහෙත් තම නිවස පවා ගිනිතැබීමේ අවදානමක් තිබු බවත් සඳහන් කරන ලදි.

රට වෙනුවෙන් කළ යුතු යමක් ඇත්නම් එය කළ යුතු හොඳම කාලය මෙය බවත් ඒ සඳහා දේශාපලනිකව සැවොම එකතු වී කටයුතු කළ යුතු බවත් නමුත් එය එසේ නොවන බවත් සඳහන් කරන ලදි.මින් ඉදිරියට දේශපාලනික වශයෙන් කඩේ යාම නොකරන බවත් එහෙත් දේශපාලනය තුළ දිගටම රැඳෙන බවත් සඳහන් කරන ලදි.

1. **ගරු මන්ත්‍රීනි ඉනෝකා ප්‍රියදර්ශනි මහත්මිය**

ගරු මන්ත්‍රී චමින්ද කුමාර මහතා ප්‍රකාශ කළ පරිදි දෙල්වල ප්‍රදේශයේ ස්ථාපිත පොලිසිය මගින් සපයන සේවාව සෑහිමකට පත් විය නොහැකි බව එතුමිය සඳහන් කරන ලදි.අතුරුදහන් වී ඇති දැරිය සෙවිමේ කටයුතු වලදි පොලිසියේ ක්‍රියාකලාපය සෑහිමකට පත්විය නොහැකි බවත් සඳහන් කරන ලදි.මේ සම්බන්ධයෙන් ජනතාව දැඩිඅප්‍රාසදයකින් පසුවන බවත් ප්‍රාදේශිය දේශපාලඥයින් වශයෙන් ජනතාව දැඩි දෝෂාරෝපණයන් එල්ල කරන බවත් සඳහන් කරන ලදි.මේ පිළිබඳව අදාල බලධාරීන් සහ පාර්ලිමේන්තු මන්ත්‍රී ප්‍රේමලාල් ජයසේකර මහතා දැනුවත් කරන ලෙසත් ඉල්ලා සිටින ලදි.

1. **ගරු මන්ත්‍රී චමින්ද කුමාර මහතා**

තම නොබෝ වේලාවකට කලින් දෙල්වල පොලිසියට පිළිබඳ කරන ලද ප්‍රකාශය පිළිබඳ දෙල්වල පොලිසියේ ස්ථානාධිපතිවරයා එසැණින් දුරකතනයෙන් විමසීමක් කළ බව එතුමා සඳහන් කරන ලදි.මෙසේ සිදුවද්දී මන්ත්‍රීවරයෙකු ලෙස සභාවේ කරන ලද කරුණු දැක්වීම විශ්වාසයකින් යුතුව කරන්නේ කෙසේද යන්නත් මෙය තමාගේ පෞද්ගලික ආරක්ෂාව සම්බන්ධව තර්ජනයක් බවත් මේ සම්බන්ධයෙන් අදාල වගකිව යුතු පාර්ශව කඩිනමින් දැනුවත් කරන ලෙසත් ප්‍රකාශ කරන ලදි.

1. **ගරු උප සභාපති විජිත වැරණියගොඩ මහතා**

බොහෝ කාලයක සිට ඉතාම කුළුපගව ප්‍රාදේශිය සභාවේ සේවයේ නියුතු ගරු මන්ත්‍රී සුනිල් සේරසිංහ මහතා නොමැති වීම කණගාටුවට කරුණක් බවත් නව පත්වීම් ලද සුනිල් ශාන්ත මහතා වෙත සුභ පැතුම් එක්කරන බවත් ප්‍රකාශ කරන ලදි.නිවිතිගල ප්‍රාදේශිය සභාවේ ගරු මන්ත්‍රීවරුන් හා මන්ත්‍රීතුමියන්ලා පක්ෂ විපක්ෂව බෙදීමකින් තොරව කටයුතු කරන බවත් නවකයෙන් පත්වූ මන්ත්‍රීතුමාද එලෙසම ඉදිරියේදී කටයුතු කරනු ඇති බව විශ්වාස කරන බවත් සඳහන් කරන ලදි.

ගරු මන්ත්‍රී චමින්ද කුමාර මහතා පීඩාවට පත්ව ඇති සමාජය පිළිබඳ තම අදහස් දැක්වූ බවත් එසේ තිබියදී සීමිත පිරිසක් ඇති මෙහිදී එම අදහස් ප්‍රකාශ කිරීම සභාවෙන් පිටතට යෑම පිළිබඳ ඉතා පිළිකුල්සහගත බවත් සඳහන් කරන ලදි.ඒ සම්බන්ධයෙන් එතුමාගේ ජීවිතය පිළිබඳ ආරක්ෂාව සම්බන්ධයෙන් අවදානමක්ද පවතින බවත් කඩිනමින් ඒ සම්බන්ධයෙන් විසඳුමක් ලබා දිය යුතු බවත් සඳහන් කරන ලදි.එහි අවදානම වනුයේ ඉදිරියේදී එවැනි කතාබහ කිරීමට එතුමා මැලි වන බව වැඩිදුරටත් සඳහන් කරන ලදි.සමෘද්ධි ව්‍යාපාරය තුළින් සුදුසුකම් ලත් නොලත් සියළු දෙනා ප්‍රතිලාභ වලට හිමිකම් ලබන බවත් එමගින් ප්‍රාදේශිය සංවර්ධනය වෙනුවෙන් කිසිසේත්ම දායකත්වයක් නොලැබෙන බවත් සඳහන් කරන ලදි.එමගින් ළමා සමාජ,තරුණ සමාජ කිසිවක් ඇති නොවූ බවත් එතුළින් සමාජයට වන යහපත් දෑ සිදු නොවී ඇති බවත් සඳහන් කරන ලදි.සහනාධාර බෙදා දීමේදී රාජ්‍ය නිලධාරීන් සහ ප්‍රාදේශිය දේශපාලඥයින් එක්ව කටයුතු කළ යුතුව තිබුණත් එසේනොවන නිසා මෙම ගැටළු උද්ගත වී ඇති බවත් සඳහන් කරන ලදි.හිටපු ජනාධිපතිතුමාට තම තනතුර අත්හැරීමට සිදුවීමටත් මෙය හේතු වූ බව සඳහන් කරන ලදි.තමාත් රාජ්‍ය සේවකයෙකු වුවද නිලධාරීන්ගේ අත්තනෝමතික කටයුතු නිසා ජනතාව පීඩාවට පත්වන බවත් වියයුත්තේ දේශපාලකයින් සහ නිලධාරීන් එක්ව කටයුතු කළ යුතු බවත්ය යන්න එතුමා වැඩිදුරටත් ප්‍රකාශ කරන ලදි.

ජනතාව රට නැවත ගොඩගැනීමේ මානසිකත්වයෙන් යුතු බවත් එසේ කරනවා නම් මෙය තමයි හොඳම කාලය බවත් සඳහන් කරන ලදි.ගමට පිළිසඳරක් මගින් ගමේ යෝජනා ඉදිරිපත් කළද ඒවා ක්‍රියාත්මක නොවූ නිසාත් ගමෙන් දේශපාලනයට පිවිසි අයට මුල අමතක වීම නිසාත් මේ තත්වය උද්ගත වී ඇති බව එතුමා සඳහන් කරන ලදි. ඉහළ දේශපාලනය විසින් ගමේ යෝජනා අදහස් ක්‍රියාත්මක කිරීමට උත්සහ කළ යුතු බවත් ඒ සම්බන්ධයෙන් ඵලදායී ක්‍රියාමාර්ගයන් ගැනීමට කඩිනමින් කටයුතු කළ යුතු බවත් සඳහන් කරන ලදි.

ඉන්ධන අර්බුදය තවමත් විසඳී නොමැති බවත් රත්නපුර ඇති ඉන්ධන පිරවුම්හල් වල QR කේතය අනුව ඉන්ධන නිකුත්කළද අයථා ලෙස මුදල් ලබාගෙන පොම්පකරුවන්වන් විසින් ඉන්ධන ප්‍රමාණයට වඩා නිකුත් කරන බවත් සඳහන් කරන ලදි.ග්‍රාමීයව ඇති වෙළඳසැල් මගින් ඉන්ධන නිකුත්කිරීමේදී ගමේ වාහන එමගින් ඉන්ධන ලබා ගත් බවත් ගැටළු රැසක් එමගින් නිරාකරණය වී තිබු බවත් සඳහන් කරන ලදි.මේ සම්බන්ධයෙන් අදාල බලධාරීන් කඩිනමින් දැනුවත් කරන ලෙස ඉල්ලා සිටින ලදි.සියළුදෙනාට සුභ පැතුම් එක්කරමින් එතුමා තම ප්‍රකාශය අවසන් කරන ලදි.

1. **ගරු මන්ත්‍රී පියසේන පොල්වත්ත මහතා**

තම මෑණියන් සොහොයුරිය නිවිතිගල ප්‍රාදේශිය සභාවේ සභික ධුර දරමින් දේශපාලනික පසුබිමකින් පැමීණී නවක මන්ත්‍රීතුමන් වන ගරු සුනිල්ශාන්ත මහතාට තම කණ්ඩායම වෙනුවෙන් සුභ පැතුම් එක්කරන බව එතුමා ප්‍රථමයෙන් සඳහන් කරන ලදි.හිටපු ගරු මන්ත්‍රී සුනිල් සේරසිංහ මහතා සභික ධුරයේ නොමැති වීම පිළිබඳ කණගාටු වන බවත් විනය උල්ලංඝනය කළා යැයි කියමින් එතුමාගේ සභික ධුරය අහෝසි කළ නමුත් කිසිදු විනය උල්ලංඝනය කළ යමක් එතුමා සිදු නොකළ බවත් සඳහන් කරන ලදි.තම පක්ෂයට බෙහෙවින් පක්ෂපාතී බවත් පක්ෂ අරමුදල වෙනුවෙන් පසුගිය මාසයේ එතුමාගේ වැටුපෙන් රුපියල් දහසක් ලබා දුන් බවත් සඳහන් කරන ලදි.ඉහළ නායකයින් නොදැනුවත්ව වුවද ප්‍රාදේශිය දේශපාලඥයින්ගේ අදහස් අනුව මෙසේ සිදුවු වූ බවත් සඳහන් කරනලදි.පක්ෂයේ තීරණය මත එසේ සිදුකළද ඉදිරියේදී ජනතා මතයෙන් එතුමා නැවත සභාවට පත්වන බව නිසැක බව වැඩිදුරටත් ප්‍රකාශ කරන ලදි.

අද දින ගරු සභාවේ තමාගේ අවසාන අදහස් දැක්වීම විය හැකි බවත් පක්ෂය කෙසේ තීරණ ගනු ලැබුවද තමන් කිසිදු විනය විරෝධී කටයුත්තක් නොකළ බවත් පක්ෂයේ ප්‍රගතිය වෙනුවෙන් පක්ෂ අරමුදලට මෙම මසත් තමා දායක වන බව ප්‍රකාශ කරන ලදි.අවුරුදු34 ක් පුරාවටම සභාවේ සභාපතිතුමන්,ලේකම්තවරුන් සමග සභාවේ පරිපාලන කටයුතු වලදී ඉතා සහයෝගයෙන් කටයුතු කළ බවත් එතුමා සඳහන් කරන ලදි.එනිසාම නිවිතිගල ප්‍රාදේශිය සභාවේ විපක්ෂයක් නොමැත යන්න විරුදාවලියක්ද ඇති වු බවත් සඳහන් කරන ලදි.ප්‍රදේශයේ ජනතාවගේ සුභ සිද්ධිය වෙනුවෙන් ක්‍රියාත්මක කිරීමට අපි විසින්ම කෙටුම්පත් සකස් කරන ලද අයවැය සඳහා පක්ෂව ඡන්දය ලබා දීම පිළිබඳ විනය ක්‍රියාමාර්ග ගැනීමට කටයුතු කරද්දීත් හදවතට එකඟව තමා කටයුතු කළේ සභාව අපහසුතාවයට පත් නොකළ බව වැඩිදුරටත් සඳහන් කරන ලදි.

ආණ්ඩුපක්ෂයේ මන්ත්‍රීවරුන්ගේ අදහස් දැක්වීමේදී ආර්.ප්‍රේමදාස සහ සජිත් ප්‍රේමදාස යන මහත්වරුන් නිදන් හොරු,මිනීමරුවන් යැයි අපහාස කිරීම අනුමත කළ නොහැකි බවත් ජනතාව වෙනුවෙන් කරන ලද සේවාවන් වන .අපනයන අදායම් වැඩිම ඇඟලුම් නිෂ්පාදන කර්මාන්තශාලා,නිවස් නැති පිරිසට නිවහනක් ඇති කිරීම වැනි රටේ සමෘද්ධි ඇති කිරීමට බොහෝ ව්‍යාපෘතින් ක්‍රියාත්මක කිරීම වෙනුවෙන් ඔවුන්ගේ ගුණ වර්ණනා කිරීම කළයුතු බවත් සඳහන් කරන ලදි.

පක්ෂයේ තීරණය කුමක් වුවත් නැවතත් ජනතා මනාපයෙන් සභාවට පත්වී ස්ව කැමැත්තෙන් තම මන්ත්‍රී ධුරය නවකයෙකුට ලබා දෙමින් ඉල්ලා අස්වෙන බවත් එතුමා සඳහන් කරන ලදි.ඉදිරි කාලය තුළ රටට සෞභාග්‍යයක් ඇතිවේයා යැයි ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු සභාපති කුලතුංග ලියනගේ මහතාගේ අදහස් දැක්වීම**

ගරු මන්ත්‍රී චමින්ද කුමාර මහතා සම්බන්ධයෙන් සභාව තුළදී සිදුවු සිදුවීම සම්බන්ධයෙන් ඉදිරි ක්‍රියාමාර්ග ගැනීමට පසුබට නොවන බවත් එතුමාගේ පෞද්ගලික ආරක්ෂාව සම්බන්ධයේ කිසිදු අවදානමක් ඇති නොවීමට කටයුතු කරන බවත් ගරු සභාපතිතුමා වැඩිදුරටත් සඳහන් කරන ලදි.සහභාගී වු සියළුදෙනාටම තම ස්තුතිය ප්‍රකාශ කරමින් එදින සභාවේ කටයුතු අවසන් කරන ලදි.

ප.ව 12.35ට ගරු සභාවේ කටයුතු අවසන් කරන ලදි.

2022.08.16 වන දින සභා වාර්තාව සභා සම්මත කිරිම.

2022.08.16 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බව ගරු උප සභාපති විජිත වැරණියගොඩ මහතා සභාවට යෝජනා කළ අතර ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි.ඒ අනුව 2022.08.16 දිනැති සභා වාර්තාවේ සංශෝධන කිසිවක් නොතිබූ බැවින් 2022.09.20 වන දින ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

2022 අගොස්තු මස 16 වන දින සභාපති,

නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල

* සියළු පුනරාවර්තන වියදම් (වැටුප් හා දීමනා, ගමන් වියදම්, අතිකාල, දුරකතන, ජල,විදුලි, පුවත්පත් බිල්පත්, ගොඩනැගිලි අළුත්වැඩියා හා නඩත්තු වියදම්, සංග්‍රහ වියදම් වැනි ගෙවීම්) ගරු සභාපතිතුමාගේ අධිකාරිත්වය යටතේ ගෙවීම් කිරීමටත්,
* රු.300,000.00 දක්වා ගොඩනැගිලි ඉදිකිරීම් සඳහා වන වියදම් හැර අනෙකුත් ප්‍රාග්ධන වියදම්(එනම් මාර්ග සංවර්ධනය, කාර්යාලයීය උපකරණ මිලදී ගැනීම, පුස්තකාල පොත් මිලදී ගැනීම) ගෙවීම් සඳහා සභාවේ ආවරණ අනුමැතියට යටත්ව සභාපතිවරයාට අධිකාරිය පැවරීමටත්,

1. **ගරු මන්ත්‍රී නුවන් බෝඹුවල මහතා**
2. **ගරු මන්ත්‍රී පියසේන පොල්වත්ත මහතා**

ගරු මන්ත්‍රී සුනිල් සේරසිංහ මහතා විසින් කළ ප්‍රකාශය දේශපාලනික පටු අරමුණින් නොකළ බවත් හුදෙක්ම ජනතාවගේ ගැටළු ගැන පමණක් සිතමින් කරන ලද්දක් බව ප්‍රථමයෙන් සඳහන් කරන ලදි.

එන්නත්කරණය අතිසාර්ථකව සිදු කරන ලද බව රජය විසින් ප්‍රකාශ කළත් ප්‍රමුඛතාවය ලබා දියයුත්තේ අවුරුදු 60ට වඩා වැඩි පුද්ගලයන්ට බව සෞඛ්‍ය බලධාරීන් විසින් ප්‍රකාශ කළත් එසේ නොකිරීම නිසා වයස්ගත මරණ අනුපාතය ඉහළ ගොස් ඇතිබවත් ඒ සඳහා රජය වගකිව යුතු බවත් සඳහන් කරන ලදි.

පුරාණ රජවරු විසින් වැව් බැඳි රාජ්‍යයන් වල අක්කර සියදහස් ගණනක් සංවර්ධනය කිරීම කළ බවත් එතුමන්ලා මිනිසුන් විසින් දේවත්වයෙන් පිදු බවත් සඳහන් කරන ලදි

ඒ ප්‍රදේශවල ජීවත් වන ජනතාව අලි ගම්මාන වලට වැදීම,ගොවිතැන් පාළු වීම,පොහොර ගැටළුව වැනි ප්‍රශ්න වලින් පීඩාවට පත්ව ඇති අවස්ථාවක,මුළු රටම කොවිඩ් වසංගතයකින් පෙළෙන අවස්ථාවක පරාක්‍රම සමුද්‍රය වටා ඇවිදින මංතීරු සකස්කිරීමට යෝජනා කිරීම උචිත නොවන බවත් ප්‍රකාශ කරන ලදි.

සියළු කොවිඩ් වසංගත තත්වයන් දුරු වී සියළු දෙනාටම නිදුක් නිරෝගී අනාගතයක් ප්‍රාර්ථනා කරමින් එතුමාගේ ප්‍රකාශ අවසන් කරන ලදි.

1. **ගරු මන්ත්‍රී චමින්ද කුමාර මහතා**

දෙල්වල ග්‍රාමීය රෝහලේ දැනට වෛද්‍යවරුන් දෙදෙනෙකු සේවය කරන නමුත් රාත්‍රී කාලයේදී කිසිදු වෛද්‍යවරයෙකු රෝහලේ රාජකාරී කටයුතු සඳහා නොමැති බවත් එනිසා ගම්වාසීන් දැඩි අපහසුතාවයට පත්ව ඇති බවත් සඳහන් කරන ලදි.එබැවින් ඒ සම්බන්ධව අදාල බලධාරීන් දැනුවත් කරන ලෙස ගරු සභාපතිතුමා වෙත ඉල්ලීමක් කරන ලදි.

දෙල්වල කොට්ඨාසයේ එන්නත්කරණය ක්‍රියාවලිය සාර්ථකව නිමකිරීමට හැකිවීම සම්බන්ධව තමා උද්ධාමයට පත්වන බව සඳහන් කරන ලදි.නමුත් ගරු මන්ත්‍රී සුනිල් සේරසිංහ මහතා විසින් සඳහන් කළ කරුණට පිළිතුරු වශයෙන් ප්‍රකාශ කර සිටියේ දෙල්වල ග්‍රාම නිලධාරීතුමියට ගරු මන්ත්‍රිනි ඉනෝකා ප්‍රියදර්ශනී මහත්මිය විසින් එන්නත්කරණ ක්‍රියාවලිය අතරතුර යම් දේශපාලනික බලපෑමක් සිදුකළ බවත්ය.එබැවින් ඒ සම්බන්ධ විධිමත් පරීක්ෂණයක් සිදුකළ යුතු බවත් සඳහන් කරන ලදි.

එමෙන්ම රම්‍ය සහන පදනම යටතේ දෙල්වල කොට්ඨාසයේ නිරෝධායනය වන පවුල් සඳහා සහනමළු බෙදාදීමට කටයුතු කළ ගරු හිටපු පළාත්සභා මන්ත්‍රී රම්‍ය කුමාර වීරසිංහ මැතිතුමාට තම ගෞරවණිය ස්තුතිය පළ කරන බවත් ප්‍රකාශ කරන ලදි.

දෙල්වල කොට්ඨාසය තුළ එන්නත්කරණයේදී සිදුවූ අසාධාරණය සම්බන්ධයෙන් ගරු මන්ත්‍රීතුමියගේ නම සඳහන් කිරීම සම්බන්ධයෙන් විරෝධය දැක්වූ ගරු උප සභාපතිතුමාට තම ප්‍රකාශය තුළින් යම් සිත්තැවුලක් වූයේ නම් ඒ පිළිබඳව සමාව අයැද සිටින බවත් ප්‍රකාශ කරන ලදි.

සියළු දෙනාටම නිදුක් නිරෝගී සුවය ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී ආර් ඒ වසන්ත මහතා**

ගරු මන්ත්‍රී චමින්ද කුමාර මහතාගේ ප්‍රකාශයේදී සඳහන් කරන ලදි දෙල්වල කොට්ඨසයේ එන්නත්කරණ වැඩසටහනේදී සිදු වූවා යැයි කියන දේශපාලනික බලපෑමට අදාල මන්ත්‍රීතුමියගේ නම සඳහන් කිරීම සදාචාර සම්පන්න නොවන බව පැවසුවත් එසේ ක්‍රියාවන් සිදුකිරීම සදාචාර සම්පන්න නොවන බවත් ප්‍රකාශ කරන ලදි.

නිවිතිගල ප්‍රාදේශිය සභාවේ සේවයේ නියුතුව සිටියදී හදසි හෘදයාබාධයකින් අප අතරිවන් වෙන් වු කාර්මික නිලධාරීතුමියගේ අභාවය වෙනුවෙන් ඉමහත් කණගාටුව ප්‍රකාශ කරන අතර එවැනි දිගුකාලීන අසනීප ඇති නිලධාරීන් බොහෝ වගකීම් සහිත රාජකාරී කටයුතු වල නියැලීම පිළිබඳ දෙවරක් සිතා බැලිය යුතු බව ප්‍රකාශ කරන ලදි.

ගියවර සභාවාර්තාවේ අදහස් දැක්වීමේ සඳහන් වී ඇති පරිදි ගුරු වර්ජනය නිසා කොවිඩ් සීඝ්‍ර ව්‍යාප්තියක් සිදු වූ බවත් ඒ සඳහා ජනතා විමුක්ති පෙරමුණේ මැදිහත් වීමක්ද තිබූ බවත් සඳහන් වී ඇති බව තමා දුටු බව ප්‍රකාශ කරන ලදි.නමුත් කොවිඩ් ව්‍යාප්තිය පාලනය කර එට විවෘත කර ඇති බව රජය විසින් ප්‍රකාශයට පත්කර ඇති අවස්ථාවක ගුරු වර්ජනය සිදු කළ බවත් කොවිඩ් ආසාදිතව ගුරුවරුන් ජීවිතක්ෂට පත්ව ඇති බව දැක්වෙන විස්තර සමාජ මාධ්‍ය වල අසත්‍ය ප්‍රචාරණයන් විවිධ වූ විවිධ මඩ බලකා පාර්ශව මගින් පැතිරවූ බවත් සඳහන් කරන ලදි.එබැවින් දේශපාලනික අසමත්වීම් මත ගුරු වැටුප් තීරණය නොකළ යුතු බවත් එතුමා වැඩිදුරටත් ප්‍රකාශ කරන ලදි.

පදනම් විරහිත කරුණු පදනම් කරගෙන අසත්‍ය පුරාජේරු පවසමින් රට තවත් අගාධයට පත් නොකළ යුතු බවත් රටේ උද්ගත වී ඩොලර් හිඟය හමුවේ අවශ්‍ය ඖෂධ,අත්‍යාවශ්‍ය භාණ්ඩ ආනයනය ගැටළුවක්ව පවතින බවත් ඒ සඳහා විසඳුම් සෙවීමට රජය යොමු විය යුතු බවත් සඳහන් කරන ලදි.

පවතින කොවිඩ් තත්වය හමුවේ සෞඛ්‍ය සේවාවන් සඳහා විශාල පිරිවැයක් දැරීමට සිදුව ඇති පසුබිමක දේශපාලකයින්ට මිලියන ගණනින් වංචා කිරීමට ඉඩ සැලසීම යෝග්‍ය නොවන බවත් ප්‍රකාශ කරන ලදි.

ගරු මන්ත්‍රී පියසේන පොල්වත්ත මහතාගේ ප්‍රකාශයේ සඳහන් වූ පරිදි අලිමිනිස් ගැටුමින් ජනතාව පීඩාවට පත්ව ඇති බවත් එසේ වීමට හේතු සඳහන් කරමින් කියා සිටියේ අලිමංකඩ වසා දමමින් ගම් උදාන ඇතිකළ බවත් අලිඇතුන් පුනරුත්ථාපනය සඳහා වෙන්කරන ලද අක්කර 25000ක තිස්සමහාරාමයේ භූමීය පෞද්ගලික සමාගම් වලට කෙසෙල් වගාකිරීමට ඉඩ හැරීම තුළින් එවැනි දේ සිදුවූ බවය.

රටේ මේ ඇති වී ඇති වසංගතය ඉක්මනින් දුරු වී රටේ ජනතාවගේ සුභසිද්ධිය උදෙසා නිවැරදි තීන්දු තීරණ ගැනීමට පවතින රජයට ශක්තිය ධෛර්‍යය ලැබේ වේවා යැයි ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී සුරේෂ් කාන්ත් මහතා**

නිවිතිගල ප්‍රාදේශිය සභාවේ කාර්මික නිලධාරීතුමියගේ හදිසි අභාවය වෙනුවෙන් තමාට සහභාගී වීමට නොහැකි වූ බවත් තම බලවත් ශෝකය ප්‍රකාශ කරමින් එතුමා තම අදහස් දැක්වීම ආරම්භ කරන ලදි.

රජයේ දේශපාලකයෙන් මාධ්‍ය්‍යට ප්‍රකාශ කළ කරුණක් මතුකරමින් එතුමා කියා සිටියේ ගුරුවර්ජනය ශ්‍රී ලංකා පොදුජන පෙරමුණේ නිර්මාණයක් බව සැකසහිත බව තමාට හැඟෙන බවත් ප්‍රකාශ කරන ලදි.

කොවිඩ් නිසා නිරෝධායනයට ලක්වන පවුල් වෙනුවෙන් ලබා දෙන සහන මළු අඩුආදායම්ලාභී පවුල් සඳහා ලබාදීමේ නව චක්‍රලේඛයක් නිකුත් කර ඇති අතර එනිසා වතුජනතාවට ඒ ලබාදුන් සහනයත් දැනට නොලැබෙන බව සඳහන් කරන ලදි.වතු පවුල් වල ජනතාවගේ ජීවිකාව පිළිබඳව මෙවැනි තීන්දු තීරණ ගන්නවාදැයි දෙවරක් සිතා බැලිය යුතු බවත් වතු ආශ්‍රිත රැකියා වලට දෛනිකව වාර්තා කළහොත් පමණක් ඔවුන්ට හිමි මාසික වැටුපට හිමිකම් ලබන අතර එසේ නොමැති අවස්ථාවක ඔවුන්ගේ ආදායම අහිමි වී යන බවත් සදහන් කරන ලදි.එසේ තිබියදී ඔවුන්ට සහන මළු සඳහා හිමිකම් නොලබන්නේ මන්දැයි එතුමා විසින් ප්‍රශ්නයක් නගන ලදි.

රජවේ නිලධාරීන්ට චෝදනා කිරීමට තමා මැලි වුවත් රුපියල් දෙදහසේ දීමනාව ලබා දීමේදී දුරකතන මගින් විමසා පවුල් පසුබිම ගැන නිසි අවබෝධයක් නොමැතිව තීන්දු තීරණ ලබාගැනීම පිළිබඳ තමාගේ ප්‍රසාදයක් නොමැති බවත් රුපියල් දෙදහසේ දීමනාව බෙදී යාම විනිවිදබවකින් තොරව සිදුවන බවත් ඒ සම්බන්ධව අදාල බලධාරීන් දැනුවත් කරන ලෙසත් පවසමින් තම ප්‍රකාශය අවසන් කරන ලදි.

1. **ගරු සභාපති කුලතුංග ලියනගේ මහතා**

කෙටිකාලයක් නිවිතිගල ප්‍රාදේශිය සභාවේ සේවයේ නියුතුව සිටියදී හදිසියේ අප අතරින් වෙන් වූ කාර්මික නිලධාරීතුමියගේ පවුලේ සාමාජිකයන් වෙත තමා ඇතුළු මන්ත්‍රී මණ්ඩලයේ බලවත් කණගාටුව ප්‍රකාශ කරන බවත් ප්‍රකාශ කරන ලදි.

ගරු මන්ත්‍රී සුරංග ප්‍රභාත් කුමාර මහතාගේ යෝජනාවකට අනුව ගඟුල්විටිය ප්‍රදේශයේ පදිංචි ජපන් ශිෂ්‍යත්වයක් හිමි කරගත් දැරියක් සඳහා ලැප්ටොප් පරිඝනකයක් ලබා දීම සඳහා ඉල්ලීමක් ඉදිරිපත් වුවත් සභා අරමුදල් මගින් රුපියල් විසිපන්දහසක මුදලක් පමණක් ඇයට ලබා දීමට අනුමැතිය ලබා දීම සඳහා ගරු ආණ්ඩුකාරතුමා වෙත ඉදිරිපත් කළ අතර එහිදි එතුමාගේ කාරුණික අවධානය මේ සඳහා යොමුකොට ඇය වෙත රුපියල් එක්ලක්ෂ අනුදහසක් පමණ වටිනා DELL වර්ගයේ ලැප්ටොප් පරිඝනයක් ලබා දීමට කටයුතු කිරීම පිළිබඳ එතුමා වෙත තමා ඇතුළු ගරු සභාවේ ගෞරවණීය ස්තුතිය පිරිනමන බව සඳහන් කරන ලදි.

කොවිඩ් වසංගතය හමුවේ ග්‍රාමීය ජනතාවගේ ගැටළු වෙනුවෙන් තම උපරිම කැපවීමෙන් කටයුතු කරන ලෙස ගරු මන්ත්‍රීවරුන්ගෙන් ඉල්ලීමක් කරන ලදි.

වර්ෂ 1977ට පෙර ශ්‍රීලංකාව තුළ දේශීයව ටයර්,තුනී ලෑලි,පේෂකර්ම කර්මාන්ත වලින් ස්වයංපෝෂිතව පැවතුණද 1977 විවෘත ආර්ථිකයෙන් පසු ඒ සියළු කර්මාන්ත පරිහානියට පත් වූ බවත් හිටපු ගරු ජනාධිපති ආර් ප්‍රේමදාස මහතාගේ සංකල්පයකට අනුව බිහිවූ ඇඟළුම් කර්මාන්තශාලා වලින් දැනටත් රටේ ආර්ථිකයට සලසන සේවය පිළිබඳ තමාගේ ප්‍රසාදය හිමිවන බවත් ප්‍රකාශ කරන ලදි.

ශ්‍රී ලංකාව තුළ 67% ටත් වඩා වැඩි ප්‍රමාණයකට දැනටමත් එන්නත් මාත්‍රා දෙකම ලබාදී අවසන් බවත් ඉදිරියේදී රටේ කටයුතු යථා අයුරින් පවත්වාගෙන යාමට හැකිවේ යැයිද ප්‍රකාශ කරන ලදි.

පවතින දේශපාලන පසුබිම හමුවේ ඉදිරි අනාගතයේදී රටට සේවයක් කිරීමට හැකි දේශපාලන පක්ෂයක් හෝ ජනතාවගේ සුභසිද්ධිය වෙනුවෙන් කටයුතු කරන නායකයින් බිහිවීම අස්ථීර නොවන බවත් ප්‍රාදේශිය දේශපාලකයින් ලෙස තමාට හැකි පමණින් ජනතාවට සේවය කිරීමට කටයුතු කළ යුතු බවත් ප්‍රකාශ කරන ලදි.

ගරු සභාවට සහභාගී වු සියළු දෙනාටම තම ස්තූතිය ප්‍රකාශ කරමින් එදිනට නියමිත සභාවේ කටයුතු අවසන් බව දන්වන ලදි.

ප.ව 12.30ට ගරු සභාවේ කටයුතු අවසන් කරන ලදි.

2021.09.21 වන දිනැති ඉහත සභා වාර්තාවේ සංශෝධන කිසිවක් නොතිබූ බැවින් 2021.10.21 වන දින පැවැත්වූ මාසික සභා රැස්වීමේදී ගරු මන්ත්‍රීවරුන්ගේ හා මන්ත්‍රීතුමියන්ගේ ස්ථිරත්වයෙන් සභා සම්මත විය.

2021 සැප්තැම්බර් මස 21 වන දින සභාපති,

නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල